Gintarė Adomaitytė

**Gintarė Adomaitytė** (g. 1957 m. sausio 30 d. Kaune) – Lietuvos žurnalistė, rašytoja, kultūros projektų vadovė.

## Biografija
Chorvedžio Antano Adomaičio (1916–1990) ir lituanistės Živilės Medekšaitės-Adomaitienės (1922–2005) dukra.

1975 m. baigė Vilniaus 22 vidurinę mokyklą, 1980 m. baigė Vilniaus universitetą. 1966–2008 metais gyveno Vilniuje, nuo 2008 metų gyvena Ignalinoje.

1980–1982 m. Prienų rajono laikraščio „Naujas gyvenimas“,  1982–1988 m. laikraščio „Lietuvos pionierius“, 1988–1990 m. „Komjaunimo tiesa“, 1990–1993 m. savaitraščio „Šiaurės Atėnai“ korespondentė. 1993–1997 m. buvo Lietuvos televizijos scenaristė. 1994–1998 m. žurnalo „Genys“ darbuotoja, nuo 1996 m. vyr. redaktorė. 1998–1999 m. dirbo savaitraštyje „Ekstra“. 2000 m. baigė žurnalistės veiklą ir tapo laisva rašytoja. Sukūrė scenarijų televizijos filmams, teatro ir radijo pjesių.

2013 metais kartu su sutuoktiniu Mariumi Kraptavičiumi Ignalinoje įkūrė VšĮ Meno bangos ir interneto svetainę www.menobangos.lt.

IBBY (Tarptautinė vaikų ir jaunimo literatūros asociacija), Lietuvos rašytojų sąjungos narė.

## Kūryba
Paskelbė straipsnių periodikoje daugiausia kultūros, skaitymo skatinimo, literatūros, švietimo ir socialiniais klausimais. .

### Scenarijai
* Toks gyvenimas, ciklas, 1991–1994 m.
* Burtai, su kitais, 1994 m.
* Dvare, su kitais, 1995 m.
* Brėkšma, su kitais, 1995 m.
* Ar yra Venecija, su kitais, 1997 m.
* Birželio ledas, su kitais, 2002 m.
* Sapnuokime pamoką, su kitais, 2004 m.

### Bibliografija
* *Debesėlis ieško vardo*, Šiauliai, Šiaurės Lietuva, 1999 m.
* *Pasaka apie liūdną arklį*, Panevėžys, Magilė, 2000 m.
* *Laumžirgių namai*, knyga paaugliams, Vilnius, Agora, 2001 m.
* *Sparnuotos iškabos, pasakojimai apie rašytojus*, Vilnius, Gimtasis žodis, 2002 m.
* *Vėjų miesto pasakos*, knyga vaikams, Vilnius, Gimtasis žodis, 2003 m.
* *Kelio dulkės, baltos rožės*, apie palaimintąjį Jurgį Matulaitį, 2003 m.
* *[[Vargdienių seserys|Nekaltojo prasidėjimo vargdienių seserų]] vienuolija,* 2003 m.
* *Šokis ant stalo*, esė, Vilnius, Gimtasis žodis, 2004 m.
* *Gėlių gatvė*, romanas, 2005 m.
* *Avis artistė*, pasaka, Vilnius, Gimtasis žodis, 2005 m.
* *Gražuolės vaikai*, pasakojimai apie rašytojus, Vilnius, Gimtasis žodis, 2006 m.
* *Karuselė*, pasakos, Vilnius, Gimtasis žodis, 2007 m.
* Vandenės užrašai, esė, Vilnius, Gimtasis žodis, 2010 m.
* *Paklydusi pasaka*, pasaka apysaka, Vilnius, Gimtasis žodis, 2010 m.
* *Laumių stalas: Ryčio ir Vakarės nuotykiai*, pasaka apysaka, Vilnius, Gimtasis žodis, 2011 m.
* *Už sidabro kalnų: pasakojimai apie rašytojus*, Vilnius, Edukolgija, 2012 m.
* *Čiobrelių dvaras: Ryčio ir Vakarės nuotykiai*, pasaka apysaka, Vilnius, Edukolgija, 2013 m.
* *Upeivė*; apysaka, novelės, esė, Vilnius, Alma littera, 2014 m.
* *Žaliojo namo paslaptis*, apysaka, Vilnius, fondas ,,Švieskime vaikus", 2015 m.
* *Iš baltojo namo*, publicistika ir esė, Vilnius, Gelmės, 2020 m.

## Įvertinimas
* 2001 m. apysaka „Laumžirgių namai“ IBBY Lietuvos skyriaus komisijos įvertinta kaip geriausia metų knyga paaugliams.
* 2003 m. knyga „Vėjų miesto pasakos“ IBBY Lietuvos skyriaus komisijos įvertinta kaip geriausia metų knyga mažiausiems skaitytojams.
* 2003 m. Vytauto Tamulaičio premija už pasakų rankraščius.
* 2004 m. Vaižganto premija už knygą „Kelio dulkės, baltos rožės“ apie palaimintąjį Jurgį Matulaitį.
* 2006 m. knyga „Gražuolės vaikai“ (pasakojimai apie rašytojus) IBBY Lietuvos skyriaus komisijos įvertinta kaip reikšmingiausia metų tyrinėjimų ir sklaidos knyga
* 2007 m. Kultūros ministerijos premija už nuopelnus skaitymui;
* 2007 m. A. Vienuolio apsakymo konkurso laureatė (apsakymas „Solo valtornai“)
* 2008 m. Vaikų literatūros premija.
* 2012 m. Knyga „Už sidabro kalnų“ (pasakojimai apie rašytojus) IBBY Lietuvos skyriaus komisijos įvertinta Vinco Aurylos premija už literatūros sklaidą ir skaitymo skatinimą.
* 2015 m. Nacionalinio vaikų literatūros konkurso antroji premija už apysaką „Žaliojo namo paslaptis“.
* 2019 m. Gabrielės Petkevičaitės-Bitės atminimo medalis „Tarnaukite Lietuvai“

## Šaltiniai